NACRT PROGRAMA

Na temelju članka 37. Statuta Koprivničko-križevačke županije (“Službeni glasnik Koprivničko–križevačke županije” broj 7/13., 14/13., 9/15., 11/15.-pročišćeni tekst, 2/18. i 3/18.-pročišćeni tekst) na prijedlog Antikorupcijskog povjerenstva Koprivničko-križevačke županije sukladno članku 3. stavku 2. podstavku 7. Odluke o osnivanju Antikorupcijskog povjerenstva Koprivničko-križevačke županije („Službeni glasnik Koprivničko-križevačke županije“ broj 17/13. i 17/22.) Županijska skupština Koprivničko-križevačke županije na         sjednici održanoj                             
      2026. donijela je

ANTIKORUPCIJSKI PROGRAM ZA TRGOVAČKA DRUŠTVA U 
VLASNIŠTVU/SUVLASNIŠTVU KOPRIVNIČKO-KRIŽEVAČKE ŽUPANIJE
ZA RAZDOBLJE OD 2026. DO 2028. GODINE

I. UVOD
Korupcija predstavlja društveno neprihvatljivu pojavu koja izravno ugrožava ljudska prava, razara moral te ugrožava stabilnost i gospodarski napredak države. Korupcija je u najširem smislu svaki oblik zlouporabe ovlasti radi osobne ili skupne koristi, bilo da se radi o javnom ili privatnom sektoru. To je svaki čin kojim se, suprotno javnom interesu, nedvojbeno krše moralne i pravne norme te povređuju temelji vladavine prava.
Korumpiranom osobom se smatra svaka službena ili odgovorna osoba koja zbog osobne koristi ili koristi skupine kojoj pripada, zanemari opći interes koji je dužna štititi obzirom na zakone, položaj i ovlasti koje su joj povjerene.
Korumpiranim se smatra i građanin koji nudi ili pristaje na davanje zatraženog mita kako bi korumpirana osoba činjenjem, nečinjenjem ili propuštanjem činjenja pomogla u ostvarivanju koristi za pojedine osobe ili skupine.
Preventivno antikorupcijsko djelovanje zahtjeva detekciju slabosti u organizacijskoj strukturi poslovanja na razini trgovačkog društva. Nakon identifikacije koruptivno rizičnih područja, slijedi primjena preventivnog antikorupcijskog mehanizma prema principima dobrog upravljanja koji podrazumijeva odgovornost, učinkovitost, transparentnost, otvorenost, participativnost, osjetljivost i pravičnost u upravljanju.
S obzirom da trgovačka društva u vlasništvu/suvlasništvu Koprivničko-križevačke županije upravljaju značajnim financijskim sredstvima te zapošljavaju velik broj ljudi, u njihovom djelovanju potencijalno postoje visoki korupcijski rizici. Stoga je prioritetno formiranje i jačanje politika i mehanizama prevencije korupcije u trgovačkim društvima uspostavom učinkovitog mehanizma za sprječavanje korupcije.
Koprivničko-križevačka županija odnosno Županijska skupština Koprivničko-križevačke županije, odlučna u svojim nastojanjima da iskorijeni korupciju iz društva, donosi Akcijski plan sprječavanja korupcije u Koprivničko–križevačkoj županiji od 2026 do 2028. godine („Službeni glasnik Koprivničko-križevačke županije“ broj 14/26.), (u daljnjem tekstu: Akcijski plan).
U Akcijskom planu sadržane su mjere za suzbijanje korupcije, s ciljem jačanja odgovornosti i transparentnosti u radu predstavničkih, izvršnih tijela na području Koprivničko-križevačke županije (u daljnjem tekstu: Županija)  te upravljačkih tijela ustanova nad kojima Županija ima osnivačka prava i trgovačkih društava koja su u vlasništvu/suvlasništvu Županije, podizanja javne svijesti o štetnosti korupcije, informiranja i ohrabrivanje građana  o načinima  prijave  i sprječavanja slučajeva korupcije, poticanja suradnje s drugim jedinicama lokalne i područne (regionalne) samouprave, tijelima državne uprave i nevladinim organizacijama.
Koprivničko-križevačka županija odlučila je provesti ciljeve antikorupcijske politike i na razini trgovačkih društava u njenom vlasništvu/suvlasništvu i to kroz „Antikorupcijski program za trgovačka društva u vlasništvu/suvlasništvu Koprivničko-križevačke županije za razdoblje od 2026. do 2028. godine“ (dalje u tekstu: Program). 
Trgovačkim društvima, u smislu ovog Programa, smatraju se sva ona trgovačka društva u kojima Županija ima dionice ili poslovne udjele  odnosno u njezinom su vlasništvu/suvlasništvu (u daljnjem tekstu: trgovačka društva).
Ovaj Program nema obvezujući karakter već predstavlja preporučeni okvir koji potiče odgovorno i transparentno upravljanje trgovačkim društvima. Kao prednosti usvajanja ovog Programa treba napomenuti da usvajanje programa i donošenjem vlastitog akcijskog plana suzbijanja korupcije može donijeti niz konkretnih koristi, uključujući jačanje unutarnjih kontrola, profesionalizaciju procesa odlučivanja te povećanje povjerenja dionika, dok istovremeno neusvajanje ovog Programa može dovesti do smanjenja institucionalnog povjerenja, narušene reputacije te povećane izloženosti korupcijskim rizicima. 
	
	II. UPUTE ZA USVAJANJE PROGRAMA/AKCIJSKIH PLANOVA

Donošenjem vlastitog akcijskog plana sprječavanja korupcije u trgovačkom društvu (u daljnjem tekstu: akcijski plan) prvenstveno bi se ispunila primarna svrha ostvarivanje općih ciljeva i smjernica programa u konkretne, mjerljive i vremenski određene aktivnosti koje su usklađene s poslovnim kontekstom pojedinog društva, poštivanja nacionalnih zakonskih regulacija pojedinog područja.
	Preporuča se da se za koordinaciju izrade akcijskog plana zaduži direktor društva ili osoba koju on ovlasti, a koja ima uvid u svakodnevne procese rada.
	Svaki akcijski plan treba imati ima jasnu strukturu u kojoj je jasno istaknuta hijararhija od strateške do operativne razine, a treba se sastojati od cilja, smjernica, aktivnosti, indikator provedbe aktivnosti, indikatora provedbe smjernice i procjene ostvarenosti cilja.
	Da se izbjegne terminološka nedosljednost potrebno je jasno razgraničiti osnovne pojmove i objasniti razlike. Upravni odbor treba definirati kao tijelo karakteristično za monolistički model koji objedinjuje nadzorne i upravljačke funkcije. Nadzorni odbor i uprava čine dva odvojena tijela unutar dualističkog modela, s time da nadzorni odbor nadzire rad uprave.
	

III. NADLEŽNOSTI U PROVEDBI PROGRAMA/AKCIJSKIH PLANOVA

Primjena glavnih elemenata borbe protiv korupcije na razini trgovačkih društava znači sljedeće:
· obvezu poštivanja pravne procedure, načela i ograničenja što razumijeva poštivanje i provedbu važećeg zakonodavstva u Republici Hrvatskoj (u daljnjem tekstu: RH) (načelo vladavine prava);
· obvezu usuglašavanja poslovne politike s najboljom praksom potrebnom za učinkovito suzbijanje korupcije u RH (načelo dobre prakse);
· preuzimanje pune odgovornosti od strane rukovodeće strukture u kreiranju poslovne politike i njezine učinkovite provedbe (načelo odgovornosti);
· obvezu donošenja i provedbe mjera sustavnog otklanjanja uzroka korupcije, uključujući i otklanjanje svih nedostataka koji joj pogoduju (načelo prevencije);
· postizanje stalnog napretka u kreiranju i provedbi mjera za sprječavanje korupcije (načelo učinkovitosti);
· obvezu zajedničkog djelovanja u provođenju antikorupcijske politike (načelo suradnje);
· obvezu osiguranja transparentnosti u donošenju odluka i omogućavanje pristupa informacijama u skladu sa važećim odredbama Zakona o pravu na pristup informacijama (načelo transparentnosti);
· obvezu unaprjeđenja suradnje s civilnim društvom (načelo suradnje s civilnim društvom);
· dosljedno i redovito nadziranje provedbe poslovnih aktivnosti, procjenu rizika korupcije i poduzimanje odgovarajućih mjera (načelo „samoprocjene“).

Nalaže se nadležnim tijelima trgovačkih društava da usvoje akcijske planove, sukladno odredbama ovog Programa, kao i planove i programe osoba zaduženih za pojedine aktivnosti provođenja akcijskih planova te ih dostave Županiji, u rokovima predviđenima ovim Programom.
Ovim Programom, nalaže se nadležnim tijelima trgovačkih društava da, rukovodeći se glavnim elementima borbe protiv korupcije, intenzivnije razvijaju odgovarajuće upravljačke prakse. 
Uprave, odnosno izvršni direktori dužni su provoditi, a nadzorni odbori, odnosno upravni odbori zaduženi su za praćenje provedbe ciljeva iz ovog Programa.
Nadalje, da kroz aktivnu suradnju i partnerstvo svih nositelja antikorupcijskih mjera aktivno djeluju na ostvarenju prioritetnih ciljeva antikorupcijske politike Županije, posebno u dijelu usmjerenom na ostvarenje sljedećih ciljeva:
Cilj 1. – Unapređenje korporativnog upravljanja u svrhu sprječavanja korupcije u trgovačkim društvima u vlasništvu/suvlasništvu Županije
Cilj 2. – Osnaživanje transparentnosti, odgovornosti i integriteta u svrhu učinkovitog sprječavanja korupcije u poslovanju trgovačkog društva u vlasništvu/suvlasništvu Županije.

Radi ostvarenja ciljeva ovog Programa, a time i općih ciljeva Akcijskog plana, ostvarenje ciljeva realizira se preko provedbe smjernica koje predstavljaju standard ili pravilo postupanja koje je potrebno uspostaviti radi ostvarenja cilja.

Cilj 1. – Unapređenje korporativnog upravljanja u svrhu sprječavanja korupcije u trgovačkim društvima u  vlasništvu/suvlasništvu Županije obuhvaćaju sljedeće smjernice

	Smjernica
	Primjena
	Primjer aktivnosti provedbe
	Učinak na poslovne procese

	1.1. Osigurati transparentno i pravodobno objavljivanje informacija o vlasničkoj i upravljačkoj strukturi   
	Sva društva
	· Javno objavljivanje podataka o vlasničkoj i upravljačkoj strukturi 
· Ažuriranje promjena u propisanom roku 
	Transparentnost i odgovornost

	1.2. Uspostaviti i održavati učinkovit sustav unutarnjih kontrola
	Sva društva
	· Donošenje internih akata o sustavu kontrola 
	Financijska održivost i učinkovitost
Integritet i prevencija korupcije

	1.3. Osigurati neovisnu i učinkovitu funkciju revizije ili nadzora
	Sva društva
	· Uspostava unutarnje revizije ili ugovaranje vanjske revizije
	Financijska održivost i učinkovitost; Integritet i prevencija korupcije

	1.4. Osigurati djelotvoran nadzor financijskog izvještavanja i sustava kontrola
	Srednja i velika društva
	· Imenovanje revizorskog odbora 
	Kvaliteta korporativnog upravljanja
Integritet i prevencija korupcije

	1.5. Osigurati sustavno praćenje fiskalne odgovornosti i provedbu korektivnih mjera
	Sva društva
	· Provedba godišnje samoprocjene 
· Izrada plana korektivnih mjera 
	Financijska održivost i učinkovitost 
Integritet i prevencija korupcije

	1.6. Osigurati sustavan rad nadzornih tijela
	Sva društva
	· Izrada godišnjih planova rada za sva relevantna nadzorna tijela (unutarnja revizija, revizorski odbor, povjerenik za etiku, službenik za informiranje)
	Kvaliteta korporativnog upravljanja

	1.7. Uspostaviti integrirani sustav upravljanja rizicima
	Sva društva
	· Uspostava formalnog sustava upravljanja rizicima koji obuhvaća financijske, operativne, regulatorne, reputacijske i korupcijske rizike 
· Redovito izvještavanje o upravljanju rizicima
	Financijska održivost i učinkovitost
Integritet i prevencija korupcije

	1.8. Uspostaviti funkciju praćenja usklađenosti poslovanja
	Sva društva
	· Imenovanje odgovorne osobe ili uspostava ustrojbene jedinice za praćenje usklađenosti poslovanja
	Financijska održivost i učinkovitost
Integritet i prevencija korupcije

	1.9. Osigurati transparentan, objektivan i meritokratski postupak izbora i imenovanja
	Sva društva
	· Donošenje akta s jasno definiranim kriterijima imenovanja 
· Javna objava kandidatura 
· Javna objava rezultata imenovanja
	Kvaliteta korporativnog upravljanja Transparentnost i odgovornost
Integritet i prevencija korupcije

	1.10. Uspostaviti sustav redovite i strukturirane procjene rada tijela korporativnog upravljanja
	Sva društva
	· Provedba godišnje procjene rada uprave ▪ Provedba godišnje procjene rada nadzornog odbora
	Kvaliteta korporativnog upravljanja

	1.11. Uspostaviti sustav sprječavanja i upravljanja sukobima interesa članova nadzornog odbora
	Sva društva
	· Godišnje podnošenje izjava o nepostojanju sukoba interesa
· Vođenje službene evidencije sukoba interesa 
· Propisivanje zabrane poslovnih odnosa u internim aktima
	Integritet i prevencija korupcije
Kvaliteta korporativnog upravljanja

	1.12. Uspostaviti sustav sprječavanja i upravljanja sukobima interesa članova uprave
	Sva društva
	· Godišnje podnošenje izjava o nepostojanju sukoba interesa 
· Evidentiranje i razmatranje prijavljenih sukoba 
· Propisivanje postupka izuzeća 
	Integritet i prevencija korupcije 
Kvaliteta korporativnog upravljanja

	1.13. Uspostaviti i primjenjivati jasna etička pravila i standarde profesionalnog ponašanja
	Sva društva
	· Donošenje i objava vodiča/pravilnika s pravilima o primanju i davanju darova i naknada, povjerljivosti i nepristranosti, radu izvan radnog vremena i razdvajanju privatnih i poslovnih interesa
	Integritet i prevencija korupcije

	1.14. Uvesti obvezu potpisivanja izjave o povjerljivosti i nepristranosti za zaposlenike na radnim mjestima koja su, analizom i procjenom rizika, procijenjena kao radna mjesta s visokom razinom rizika od korupcije
	Srednja i velika društva 
	· Sve osobe na radnim mjestima koja su procijenjena kao radna mjesta s visokom razinom rizika od korupcije potpisale su godišnju izjavu o povjerljivosti i nepristranosti 
· U društvu imenovan službenik za usklađenost
	Integritet i prevencija korupcije

	1.15. Osigurati transparentno i odgovorno upravljanje sponzorstvima i donacijama
	Sva društva
	· Postoji interni akt kojim su definirana pravila o dodjeli donacija i sponzorstva
· Informacije o dodijeljenim potporama, sponzorstvima, donacijama ili drugoj pomoći, uključujući popis korisnika i iznos, objavljeni su na web stranici u lako pretraživom i strojno čitljivom obliku
	Transparentnost i odgovornost; Integritet i prevencija koru



Cilj 2. – Osnaživanje transparentnosti, odgovornosti i integriteta u svrhu učinkovitog sprječavanja korupcije u poslovanju trgovačkog društva u vlasništvu/suvlasništvu Županije

	Smjernica
	Primjena
	Primjer aktivnosti provedbe
	Učinak na poslovne procese

	2.1. Donijeti kodeks ponašanja te osigurati da su svi u društvu upoznati s njegovim sadržajem 
	Sva društva
	· Društvo je donijelo kodeks ponašanja 
· Kodeks ponašanja je javno dostupan
· Zaposlenici su se upoznali sa sadržajem kodeksa 
	Integritet i prevencija korupcije
Razvoj ljudskih potencijala

	2.2. Razviti mehanizam za pritužbe  
	Sva društva
	· Postoji interni akt ili javno dostupna informacija koja opisuje način podnošenja pritužbi i postupanje po njima
	Integritet i prevencija korupcije
Razvoj ljudskih potencijala

	2.3. Imenovati povjerenika za etiku
	Srednja i velika društva
	· Povjerenik za etiku je imenovan službenom odlukom ▪ Podaci za kontakt povjerenika za etiku javno su dostupni zaposlenicima i građanima
	Integritet i prevencija korupcije
Kvaliteta korporativnog upravljanja

	2.4. Provoditi redovitu samoprocjenu procesa rada i organizacije radi jačanja integriteta
	Sva društva
	· Društvo je provelo samoprocjenu procesa rada i organizacije putem Upitnika za samoprocjenu integriteta (sastavni dio Naputka za izradu godišnjeg izvješća o sustavu unutarnjih financijskih kontrola („NN“, broj 3/11) ili putem vlastitog upitnika
	Integritet i prevencija korupcije
Financijska održivost i učinkovitost

	2.5. Objaviti godišnji kalendar važnih događaja na mrežnoj stranici društva 
	Sva društva
	· Društvo je objavilo godišnji kalendar važnih događaja na mrežnoj stranici do kraja poslovne godine
· Kalendar sadrži predviđene datume objave financijskih izvještaja, održavanja glavne skupštine, isplate 
dividende i druge relevantne događaje
	Transparentnost i odgovornost

	2.6. Objaviti informacije o strateškom usmjerenju društva
	Sva društva
	· Društvo je na mrežnoj stranici objavilo viziju, misiju, ciljeve i vrijednosti i osnovne principe u pogledu odnosa s trećim stranama (korisnici usluga, dobavljači, država i drugi partneri)
	Transparentnost i odgovornost
Kvaliteta korporativnog upravljanja

	2.7. Izvještavanje o politikama primitaka
	Sva društva
	· Društvo objavljuje informacije o primicima članova uprave i nadzornog odbora
	Transparentnost i odgovornost

	2.8. Izvještavanje o održivosti
	Sva društva
	· Društvo javno objavljuje informacije o praksama poslovanja koje pridonose održivosti
	Transparentnost i odgovornost

	2.9. Osigurati transparentnost i integritet u postupcima javne nabave
	Sva društva
	· Društvo je objavilo sve informacije o postupcima javne nabave sukladno važećim propisima
	Transparentnost i odgovornost; Integritet i prevencija korupcije

	2.10. Uspostaviti transparentan i javan postupak zapošljavanja
	Sva društva
	· Društvo ima službeno usvojenu sistematizaciju radnih mjesta s jasno definiranim uvjetima za svako radno mjesto ▪ Sva popunjena radna mjesta u protekloj godini bila su prethodno javno oglašena putem mrežne stranice društva ili drugog javno dostupnog kanala ▪ Rezultati provedenih natječaja objavljeni su javno (npr. na mrežnim stranicama društva) i dostupnost zainteresiranoj javnosti
	Transparentnost i odgovornost
Integritet i prevencija korupcije

	2.11. Imenovati službenika za informiranje
	Srednja i velika društva
	· Društvo je imenovalo službenika za informiranje formalnim aktom
· Ime, prezime i kontakt službenika za informiranje objavljeni su na mrežnim stranicama društva
·  Društvo vodi evidenciju zaprimljenih i riješenih zahtjeva za pristup informacijama
	Transparentnost i odgovornost

	2.12. Osigurati zakonito i odgovorno upravljanje imovinom JLP(R)S
	Sva društva
	· Društvo objavljuje informacije o raspolaganju imovinom (npr. natječaje, odluke, ugovore) na svojim mrežnim stranicama
	Integritet i prevencija korupcije

	2.13. Uspostaviti sustav unutarnjeg prijavljivanja nepravilnosti
	Sva društva
	· Društvo ima formalno uspostavljen sustav unutarnjeg prijavljivanja nepravilnosti
· Na mrežnoj stranici društva javno su dostupne upute o načinu prijavljivanja nepravilnosti
	Transparentnost i odgovornost
Integritet i prevencija korupcije

	2.14. Provoditi redovitu procjenu razine znanja zaposlenika
	Sva društva
	· Provedena je barem jedna procjena znanja zaposlenika u protekloj godini u područjima poput upravljanja sukobom interesa, javne nabave, etičkog ponašanja i prava na pristup informacijama
	Razvoj ljudskih potencijala

	2.15. Osigurati obveznu specijaliziranu edukaciju zaposlenika
	Sva društva
	· U protekloj godini društvo je osiguralo barem jednu edukaciju (internu ili eksternu, online ili uživo) u područjima poput upravljanja sukobom interesa, javne nabave, etičkog ponašanja i prava na informacije
	Razvoj ljudskih potencijala; Integritet i prevencija korupcije

	2.16. Donijeti godišnji plan edukacija zaposlenika
	Sva društva
	· Društvo ima donesen godišnji plan edukacije u kojem se navode ciljne skupine i teme potrebnih edukacija
	Razvoj ljudskih potencijala

	2.17. Osigurati transparentno i odgovorno planiranje i provedbu postupaka javne nabave
	Sva društva
	· Izrada i javna objava godišnjeg plana nabave na mrežnim stranicama društva ▪ Objava ključnih informacija o postupcima javne nabave (natječajna dokumentacija, pojašnjenja, odluke) ▪ Vođenje evidencije svih provedenih postupaka javne nabave ▪ Edukacija zaposlenika u području javne nabave
	Integritet i prevencija korupcije

	2.18. Upravljati rizicima sukoba interesa zaposlenika u postupcima javne nabave  
	Sva društva
	· Društvo ima definirano pravilo ili proceduru za identifikaciju i postupanje u slučaju sukoba interesa zaposlenika uključenih u postupke javne nabave
	Integritet i prevencija korupcije




IV.   IZVJEŠĆIVANJE

Osoba za informiranje i povjerenik za etiku po prirodi stvari, usko će surađivati s nadzornim odborom trgovačkog društva te isti najkasnije 30 dana nakon završetka tekuće godine, izvijestiti o tijeku provedbe ciljeva i smjernica ovog Programa, o primljenim zahtjevima, postupcima i odlukama o ostvarivanju prava na pristup informacijama, o primljenim pritužbama i provedenim postupcima ispitivanja osnovanosti pritužbi i drugim aktivnostima koje je društvo poduzelo s ciljem povećanja transparentnosti poslovanja te smanjenja rizika od nepravilnosti, prijevara i korupcije.
Primjerak izviješća dostavljat će se Županiji, odnosno upravnom tijelu nadležnom za poslove Županijske skupštine Koprivničko-križevačke županije, najkasnije do 31. siječnja tekuće godine za prethodnu godinu.

V.  NADZOR I EVALUACIJA PROGRAMA
Metodologija za procjenu učinaka provedbe antikorupcijskog programa, temelji se na načelima mjerljivosti, objektivnosti i transparentnosti, a provodi se u dva smjera:
1. praćenje provedbe aktivnosti koje su društva definirala u svojim internim akcijskim planovima 
2. procjenu učinaka programa na poslovne procese društva.
Evaluacija je usmjerena na pružanje sveobuhvatnog uvida u rezultate provedbe antikorupcijskog programa, uključujući analizu kvalitete pojedinačnih akcijskih planova trgovačkih društava, razinu njihove provedbe u praksi te učinke koje provedene aktivnosti imaju na poslovne procese društava, osobito u pogledu promjena u internim procedurama, upravljačkim praksama, razini transparentnosti i otpornosti na korupcijske rizike.
Evaluacija se provodi po završetku svakog programskog ciklusa, a provodi ga upravno tijelo nadležno za poslove Županijske skupštine Koprivničko-križevačke županije.

VI.  ZAVRŠNA ODREDBA
Ovaj Program objavit će se u „Službenom glasniku Koprivničko-križevačke županije“ i na službenoj internetskoj stranici Koprivničko-križevačke županije. 

ŽUPANIJSKA SKUPŠTINA
KOPRIVNIČKO-KRIŽEVAČKE ŽUPANIJE



KLASA: 029-01/26-02/30 
URBROJ: 2137-02/06-26-1 
Koprivnica,                    2026.                                                                 PREDSJEDNIK
                 Ivan Pal

